CELEX: 62019TN0876
Language: ro
Date: 2019-12-23 00:00:00
Title: Cauza T-876/19: Acțiune introdusă la 23 decembrie 2019 – Broadcom/Comisia

24.2.2020   
            
            
               RO
            
            
               Jurnalul Oficial al Uniunii Europene
            
            
               C 61/55
            
         
      Acțiune introdusă la 23 decembrie 2019 – Broadcom/Comisia
      (Cauza T-876/19)
      (2020/C 61/70)
      Limba de procedură: engleza
      
         Părțile
      
      
         Reclamantă: Broadcom Inc. (San Jose, California, Statele Unite) (reprezentanți: L. Kjølbye, J. Ruiz Calzado, L. Crocco, avocați, J. Bourke, și J. Holmes, Barristers)
      
         Pârâtă: Comisia Europeană
      
         Concluziile
      
      Reclamanta solicită Tribunalului:
      
                  —
               
               
                  anularea deciziei în tot sau în parte; și
               
            
                  —
               
               
                  obligarea Comisiei la plata cheltuielilor de judecată efectuate de Broadcom.
               
            
         Motivele și principalele argumente
      
      În cererea introductivă, reclamanta solicită anularea de către Tribunal a Deciziei Comisiei din 16 octombrie 2019 privind o procedură de aplicare a articolului 102 din Tratatul privind funcționarea Uniunii Europene, a articolului 54 din Acordul privind SEE și a articolului 8 din Regulamentul (CE) nr. 1/2003 al Consiliului din 16 decembrie 2002 privind punerea în aplicare a normelor de concurență prevăzute la articolele 81 și 82 din tratat (Cauza AT.40608 – Broadcom) [notificată cu numărul C(2019) 7406 final].
      În susținerea cererii, reclamanta invocă trei motive.
      
                  1.
               
               
                  Primul motiv, întemeiat pe erori de drept și de fapt în constatarea de către Comisie a unei încălcări prima facie care rezultă (a) din interpretarea eronată de către Comisie a clauzelor acordurilor încheiate de Broadcom cu șase clienți („acordurile”), (b) din concluzia Comisiei potrivit căreia aceasta nu era obligată să examineze efectele probabile ale acordurilor asupra concurenței, (c) din aprecierea inadecvată a Comisiei cu privire la capacitatea prima facie a presupuselor restricții de a restrânge concurența, și (d) din concluzia neîntemeiată a Comisiei potrivit căreia Broadcom este, „la prima vedere”, dominantă pe una dintre piețele relevante în cauză.
               
            
                  2.
               
               
                  Al doilea motiv, întemeiat pe erori de drept și de fapt în constatarea de către Comisie potrivit căreia măsurile provizorii se impuneau urgent pentru a evita riscul unui prejudiciu grav și ireparabil adus concurenței pe una dintre piețele relevante în cauză, rezultând (a) din introducerea de către Comisie a unei noțiuni de urgență necunoscute, care este justificată doar de lentoarea propriilor sale proceduri, contrazicând caracterul intrinsec excepțional al măsurilor, (b) din lipsa unor factori concreți care să justifice o nevoie imperioasă de a acționa, Comisia limitându-se să facă referire la o serie de afirmații generice, și (c) din lipsa dovedirii de către Comisie a existenței unui prejudiciu probabil adus concurenței pe vreuna dintre piețele relevante.
               
            
                  3.
               
               
                  Al treilea motiv, întemeiat pe erori de drept și de fapt în aprecierea proporționalității de către Comisie, care rezultă din faptul că Comisia nu a analizat dacă o anchetă accelerată era mai proporțională decât limitarea libertății Broadcom pentru o perioadă de trei ani; și pe eșecul acesteia în stabilirea unui echilibru între interesele în cauză.